CELEX: 32014R0254
Language: ro
Date: 2014-02-26
Title: Regulamentul (UE) nr. 254/2014 al Parlamentului European și al Consiliului din 26 februarie 2014 privind un program multianual privind protecția consumatorilor pentru perioada 2014-2020 și de abrogare a Deciziei nr. 1926/2006/CE

20.3.2014   
            
            
               RO
            
            
               Jurnalul Oficial al Uniunii Europene
            
            
               L 84/42
            
         
      REGULAMENTUL (UE) NR. 254/2014 AL PARLAMENTULUI EUROPEAN ȘI AL CONSILIULUI
   
   din 26 februarie 2014
   privind un program multianual privind protecția consumatorilor pentru perioada 2014-2020 și de abrogare a Deciziei nr. 1926/2006/CE
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 169,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Comitetului Economic și Social European (1),
   în vedere avizul Comitetului Regiunilor (2),
   în conformitate cu procedura legislativă ordinară (3),
   întrucât:
   
               (1)
            
            
               Comunicarea Comisiei din 3 martie 2010 intitulată „Europa 2020 – O strategie europeană pentru o creștere inteligentă, durabilă și favorabilă incluziunii” („Strategia Europa 2020”) face apel la acordarea mijloacelor necesare cetățenilor pentru a participa pe deplin la piața internă, ceea ce necesită consolidarea capacității și încrederii lor de a achiziționa bunuri și servicii transfrontaliere, în special online.
            
         
               (2)
            
            
               Uniunea contribuie la asigurarea unui înalt nivel de protecție a consumatorilor și la afirmarea acestora ca element central al pieței interne prin sprijinirea și completarea politicilor statelor membre, căutând să asigure faptul că cetățenii pot profita pe deplin de avantajele pieței interne și că, în acest sens, siguranța și interesele lor juridice și economice sunt protejate în mod corespunzător prin intermediul unor acțiuni concrete.
            
         
               (3)
            
            
               Programul multianual privind protecția consumatorilor pentru perioada 2014-2020 („programul”) ar trebui să contribuie la asigurarea unui nivel ridicat de protecție a consumatorilor și să sprijine pe deplin ambițiile Strategiei Europa 2020 în ceea ce privește creșterea și competitivitatea, integrând preocupările specifice ale Strategiei Europa 2020 referitoare la Agenda digitală pentru Europa, pentru a garanta că digitalizarea conduce realmente la un nivel superior de bunăstare a consumatorilor, la creștere durabilă, prin trecerea la modele de consum mai sustenabile, la integrare socială, prin luarea în considerare a situației specifice a consumatorilor vulnerabili și a nevoilor unei populații în curs de îmbătrânire, precum și la o reglementare inteligentă, printre altele prin monitorizarea pieței de consum, în vederea elaborării unor reglementări inteligente și bine orientate.
            
         
               (4)
            
            
               Comunicarea Comisiei din 22 mai 2012 intitulată „O agendă a consumatorului european – Stimularea încrederii și a creșterii economice” („Agenda consumatorilor”) stabilește un cadru strategic pentru politica privind protecția consumatorilor a Uniunii din anii ce vin, prin sprijinirea intereselor acestora în toate politicile Uniunii. Obiectivul Agendei consumatorului constă în elaborarea unei strategii prin intermediul căreia acțiunea politică să sprijine în mod eficace și efectiv consumatorii pe parcursul întregii lor vieți, prin punerea la dispoziția lor a unor produse și servicii sigure, prin informarea și educarea lor, prin sprijinirea organismelor care îi reprezintă, prin consolidarea drepturilor lor, prin asigurarea accesului lor la justiție și la măsuri reparatorii și prin asigurarea aplicării legislației din domeniul protecției consumatorilor.
            
         
               (5)
            
            
               Recenta criză economică a evidențiat o serie de deficiențe și incoerențe pe piața internă, care au avut repercusiuni negative în ceea ce privește încrederea consumatorilor și a cetățenilor. Deși este necesar ca constrângerile bugetare cu care se confruntă în prezent Uniunea să fie recunoscute, aceasta ar trebui totuși să furnizeze mijloace financiare adecvate pentru a permite realizarea obiectivelor programului și, prin urmare, ar trebui să sprijine Strategia Europa 2020.
            
         
               (6)
            
            
               Eliminarea obstacolelor nejustificate și disproporționate din calea funcționării corespunzătoare a pieței interne și sporirea încrederii cetățenilor în acest sistem, în special în cazul cumpărăturilor transfrontaliere, sunt esențiale pentru realizarea pieței interne. Uniunea ar trebui să urmărească crearea condițiilor potrivite pentru a acorda mai multă putere consumatorilor, punând la dispoziția lor suficiente instrumente, cunoștințe și competențe pentru a lua decizii judicioase și în cunoștință de cauză și mărind gradul de sensibilizare în rândul lor.
            
         
               (7)
            
            
               Prezentul regulament ține seama de mediul economic, social și tehnic și de provocările emergente concomitente. În special, acțiunile finanțate în cadrul programului vor căuta să abordeze aspecte legate de globalizare, digitalizare, complexitatea crescândă a deciziilor pe care trebuie să le ia consumatorii, necesitatea de a evolua spre modele de consum mai sustenabile, îmbătrânirea populației, excluziunea socială și problema consumatorilor vulnerabili. Integrarea intereselor consumatorilor în toate politicile Uniunii, în conformitate cu articolul 12 din Tratatul privind funcționarea Uniunii Europene (TFUE), constituie o prioritate de prim rang. Coordonarea cu alte politici și programe ale Uniunii este un element cheie pentru garantarea faptului că interesele consumatorilor sunt luate în considerare pe deplin în alte politici. Pentru a promova sinergiile și a evita redundanțele, alte fonduri și programe ale Uniunii ar trebui să prevadă sprijin financiar pentru integrarea intereselor consumatorilor în domeniile lor respective.
            
         
               (8)
            
            
               Programul ar trebui să asigure un grad ridicat de protecție pentru toți consumatorii, acordând o atenție deosebită consumatorilor vulnerabili, astfel încât să se ia în considerare nevoile lor specifice și să li se consolideze capacitățile, în conformitate cu Rezoluția Parlamentului European din 22 mai 2012 referitoare la o strategie pentru consolidarea drepturilor consumatorilor vulnerabili (4). În special, programul ar trebui să garanteze accesul consumatorilor vulnerabili la informații privind bunurile și serviciile, astfel încât aceștia să beneficieze de șanse egale de a face alegeri în mod independent și în cunoștință de cauză, în special deoarece consumatorii vulnerabili pot întâmpina dificultăți în ceea ce privește accesarea și înțelegerea informațiilor ce le sunt destinate și, în consecință, sunt expuși riscului de a fi induși în eroare.
            
         
               (9)
            
            
               Programul ar trebui să țină seama în mod special de copii, colaborând, de asemenea, cu părțile interesate pentru a le angaja să se adreseze minorilor printr-o publicitate responsabilă, și, în special, prin combaterea publicității online înșelătoare.
            
         
               (10)
            
            
               Acțiunile respective ar trebui să fie prevăzute în program, oferind Uniunii un cadru pentru finanțarea acestora. În conformitate cu articolul 54 din Regulamentul (UE, Euratom) nr. 966/2012 al Parlamentului European și al Consiliului (5), prezentul regulament furnizează temeiul juridic al acțiunilor respective și al punerii în aplicare a programului. Prezentul regulament se bazează pe și continuă acțiunile finanțate în conformitate cu Decizia nr. 1926/2006/CE a Parlamentului European și a Consiliului (6).
            
         
               (11)
            
            
               Este important ca protecția consumatorilor să fie îmbunătățită. Pentru a realiza obiectivul general menționat, ar trebui să fie stabilite obiective specifice în ceea ce privește siguranța, informarea și educarea consumatorilor, sprijinirea organizațiilor consumatorilor la nivelul Uniunii, drepturile și măsurile reparatorii, precum și asigurarea respectării drepturilor consumatorilor. Valoarea și impactul măsurilor luate în cadrul programului ar trebui să fie monitorizate și evaluate periodic, pentru a facilita elaborarea unei politici mai inteligente în interesul consumatorilor. Pentru a evalua politica privind protecția consumatorilor și în mod special impactul exact al măsurilor luate, ar trebui să fie stabiliți indicatori, a căror valoare ar trebui totuși să fie analizată într-un context mai larg.
            
         
               (12)
            
            
               Este important să fie sporită încrederea consumatorilor. Pentru atingerea acestui obiectiv, este necesară consolidarea capacității de acțiune, în special printr-un sprijin financiar adecvat al organizațiilor de protecție a consumatorilor de la nivelul Uniunii și al centrelor europene ale consumatorilor, ținând seama de rolul important pe care acestea îl joacă în furnizarea de informații și asistență pentru consumatori în legătură cu drepturile lor, în sprijinirea consumatorilor în contextul litigiilor lor, în special în ceea ce privește accesul la mecanisme adecvate de soluționare a litigiilor, precum și în promovarea intereselor consumatorilor în ceea ce privește funcționarea adecvată a pieței interne. Aceste organizații și centre ar trebui să aibă capacitatea de a consolida protecția și încrederea consumatorilor, desfășurând acțiuni la fața locului și ajustând ajutorul, informația și educația la nivel individual.
            
         
               (13)
            
            
               Este necesar să se prevadă acțiunile eligibile prin care aceste obiective urmează să fie îndeplinite.
            
         
               (14)
            
            
               Este necesar să se definească categoriile de beneficiari potențiali eligibili pentru acordarea de granturi.
            
         
               (15)
            
            
               O valoare de referință financiară pentru program, în sensul punctului 17 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, privind cooperarea în chestiuni bugetare și buna gestiune financiară (7) este inclusă în prezentul regulament, fără ca aceasta să afecteze competențele bugetare ale Parlamentului European și ale Consiliului, în conformitate cu prevederile TFUE.
            
         
               (16)
            
            
               În conformitate cu principiile bunei gestiuni financiare, transparenței și flexibilității în punerea în aplicare a programului, continuarea agenției executive ar trebui să poată fi posibilă în cazul în care sunt îndeplinite toate cerințele prevăzute în Regulamentul (CE) nr. 58/2003 al Consiliului (8).
            
         
               (17)
            
            
               Cheltuielile realizate din fondurile Uniunii și ale statelor membre în domeniul siguranței și educării consumatorilor, al drepturilor consumatorilor și al aplicării legii ar trebui să fie coordonate mai bine pentru a asigura complementaritatea și o mai bună eficiență și vizibilitate, precum și pentru a obține un nivel mai bun de sinergii bugetare.
            
         
               (18)
            
            
               Acordul privind Spațiul Economic European prevede cooperarea în domeniul protecției consumatorilor între Uniune și statele sale membre, pe de o parte, și țările din cadrul Asociației Europene a Liberului Schimb participante la Spațiul Economic European, pe de altă parte. Ar trebui, de asemenea, să fie incluse dispoziții care să deschidă programul pentru participarea altor țări, în special a țărilor învecinate cu Uniunea și a țărilor care solicită aderarea, sunt candidate la aderare sau sunt în curs de aderare la Uniune.
            
         
               (19)
            
            
               În contextul punerii în aplicare a programului și date fiind mondializarea lanțului de producție și interdependența crescândă a piețelor, cooperarea cu țările terțe care nu participă la program ar trebui să fie încurajată, ținând seama de toate acordurile relevante dintre aceste țări și Uniune.
            
         
               (20)
            
            
               Comisiei ar trebui să i se delege competența de a adopta acte în conformitate cu articolul 290 din TFUE în ceea ce privește adaptarea indicatorilor prevăzuți în anexa II, pentru a se ține seama de modificările cadrului legislativ în domeniul protecției consumatorilor, precum și în ceea ce privește modificarea anexei I prin eliminarea anumitor acțiuni vizate, pentru a se ține seama de rezultatele unui raport de evaluare elaborat de Comisie. Realizarea de către Comisie a consultărilor adecvate în timpul lucrărilor sale pregătitoare, inclusiv la nivel de experți, este deosebit de importantă. Atunci când pregătește și elaborează acte delegate, Comisia ar trebui să asigure transmiterea simultană, corespunzătoare și în timp util a documentelor relevante către Parlamentul European și Consiliu.
            
         
               (21)
            
            
               Pentru a se asigura condiții uniforme de punere în aplicare a prezentului regulament, ar trebui conferite competențe de executare Comisiei în vederea adoptării programelor de activitate anuale. Aceste competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului (9). Dat fiind că programul nu definește criterii de siguranță a produselor, ci vizează asigurarea de sprijin financiar instrumentelor de punere în aplicare a politicii în materie de siguranță a produselor și având în vedere suma relativ mică în cauză, este oportun să se aplice procedura de consultare.
            
         
               (22)
            
            
               Interesele financiare ale Uniunii ar trebui să fie protejate prin măsuri proporționale, în cadrul ciclului de cheltuieli, inclusiv prin prevenirea, identificarea și investigarea neregulilor, recuperarea fondurilor pierdute, alocate în mod necuvenit sau utilizate incorect și, dacă este necesar, prin aplicarea de sancțiuni administrative și financiare în conformitate cu Regulamentul (UE, Euratom) nr. 966/2012.
            
         
               (23)
            
            
               Având în vedere faptul că obiectivele prezentului regulament nu pot fi realizate în mod satisfăcător de către statele membre din cauza caracterului transfrontalier al problemelor implicate, dar, datorită potențialului crescut al acțiunii Uniunii, pot fi realizate mai bine la nivelul Uniunii, aceasta poate adopta măsuri în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat în respectivul articol, prezentul regulament nu depășește ceea ce este necesar în vederea atingerii acestor obiective.
            
         
               (24)
            
            
               Decizia nr. 1926/2006/CE ar trebui să fie abrogată.
            
         
               (25)
            
            
               Este oportun să se asigure o tranziție lină și continuă de la programul de acțiune comunitară în domeniul politicii privind protecția consumatorilor (2007-2013) instituit prin Decizia nr. 1926/2006/CE și prezentul program, în special în ceea ce privește continuarea măsurilor multianuale și evaluarea succeselor programului precedent și a domeniilor care necesită o atenție sporită. De asemenea, durata prezentului program ar trebui să se alinieze cadrului financiar multianual pentru perioada 2014-2020 prevăzută de Regulamentul (UE, Euratom) nr. 1311/2013 al Consiliului (10). În consecință, prezentul program ar trebui să se aplice de la 1 ianuarie 2014. Începând cu 1 ianuarie 2021, creditele pentru asistență tehnică și administrativă ar trebui să acopere, în cazul în care este necesar, cheltuielile legate de gestionarea acțiunilor care nu sunt finalizate până la sfârșitul anului 2020,
            
         ADOPTĂ PREZENTUL REGULAMENT:
   Articolul 1
   Programul multianual privind protecția consumatorilor
   Prezentul regulament instituie un program multianual privind protecția consumatorilor pentru perioada 1 ianuarie 2014-31 decembrie 2020 („programul”).
   Articolul 2
   Obiectiv general
   Obiectivul general al programului este acela de a asigura un nivel ridicat de protecție a consumatorilor, de a acorda mai multă putere consumatorilor și de a permite afirmarea acestora ca element central al pieței interne în cadrul unei strategii generale pentru o creștere inteligentă, durabilă și favorabilă incluziunii. Programul va realiza acest obiectiv contribuind la protecția sănătății, a siguranței și a intereselor juridice și economice ale consumatorilor, precum și la promovarea dreptului acestora la informare, educare și organizare în vederea apărării intereselor lor, sprijinind integrarea intereselor consumatorilor în alte domenii de politică. Programul completează, susține și monitorizează politicile statelor membre.
   Articolul 3
   Stabilirea obiectivelor și a indicatorilor
   (1)   Obiectivele generale menționate la articolul 2 se realizează prin următoarele obiective specifice:
   
               (a)
            
            
               obiectivul I – Siguranța: consolidarea și îmbunătățirea siguranței produselor prin supravegherea eficace a pieței în întreaga Uniune.
               Acest obiectiv va fi evaluat în special prin intermediul activității și eficacității sistemului de alertă rapidă al UE pentru produse de consum periculoase (RAPEX);
            
         
               (b)
            
            
               obiectivul II – Informarea și educarea consumatorilor și sprijinirea organizațiilor consumatorilor: îmbunătățirea educării și informării consumatorilor și sensibilizarea acestora cu privire la drepturile care le revin, dezvoltarea bazei de informații privind politica din domeniul protecției consumatorilor și sprijinirea organizațiilor de consumatori, ținând seama și de nevoile specifice ale consumatorilor vulnerabili;
            
         
               (c)
            
            
               obiectivul III – Drepturi și măsuri reparatorii: dezvoltarea și consolidarea drepturilor consumatorilor în special prin măsuri de reglementare inteligentă și îmbunătățirea accesului la măsuri reparatorii simple, eficiente, rapide și necostisitoare, inclusiv soluționarea alternativă a litigiilor.
               Acest obiectiv va fi evaluat în special prin recurgerea la soluționarea alternativă a litigiilor pentru a rezolva litigii transfrontaliere și prin activitatea unui sistem online de soluționare a litigiilor la nivelul Uniunii, precum și în funcție de procentajul de consumatori care au inițiat o acțiune ca răspuns la o problemă cu care s-au confruntat;
            
         
               (d)
            
            
               obiectivul IV – Aplicarea legii: sprijinirea asigurării respectării drepturilor consumatorilor prin consolidarea cooperării între organismele naționale de asigurare a respectării legislației și prin acordarea de consiliere consumatorilor.
               Acest obiectiv va fi evaluat în special prin nivelul fluxului informațional și al eficacității cooperării în cadrul Rețelei de cooperare în materie de protecție a consumatorului, precum și prin activitatea centrelor europene ale consumatorilor și prin notorietatea acestora în rândul consumatorilor.
               Participarea și informarea la standarde de calitate ridicată a consumatorilor reprezintă o prioritate transversală și, drept urmare, se regăsește explicit, ori de câte ori este posibil, în toate obiectivele și acțiunile sectoriale finanțate în cadrul programului.
            
         (2)   Descrierea indicatorilor este prevăzută în anexa II.
   (3)   Comisia este împuternicită să adopte acte delegate în conformitate cu articolul 15 în vederea adaptării indicatorilor prevăzuți în anexa II.
   Articolul 4
   Acțiuni eligibile
   Obiectivele specifice menționate la articolul 3 se realizează prin acțiunile eligibile enumerate în lista de mai jos:
   
               (a)
            
            
               care intră sub incidența obiectivului I – Siguranță:
               
                           1.
                        
                        
                           recomandări științifice și analiză de risc relevante pentru sănătatea și siguranța consumatorilor în ceea ce privește produsele nealimentare și serviciile, inclusiv sprijin pentru sarcinile comitetelor științifice independente instituite prin Decizia nr. 2008/721/CE a Comisiei (11);
                        
                     
                           2.
                        
                        
                           coordonarea supravegherii pieței și acțiuni de asigurare a respectării normelor aplicabile în materie de siguranță a produselor în ceea ce privește Directiva 2001/95/CE a Parlamentului European și a Consiliului (12), precum și acțiuni vizând îmbunătățirea siguranței serviciilor pentru consumatori;
                        
                     
                           3.
                        
                        
                           întreținerea și dezvoltarea suplimentară a bazelor de date privind produsele cosmetice;
                        
                     
         
               (b)
            
            
               care intră sub incidența obiectivului II – Informarea și educarea consumatorilor și sprijinirea organizațiilor consumatorilor:
               
                           4.
                        
                        
                           crearea și îmbunătățirea accesibilității bazei de informații pentru elaborarea politicilor în domenii care afectează consumatorii, pentru elaborarea unor reglementări inteligente și bine orientate și pentru identificarea eventualelor disfuncționalități ale pieței sau a modificărilor survenite în ceea ce privește nevoile consumatorilor, care oferă o bază pentru elaborarea politicii privind protecția consumatorilor, identificarea celor mai problematice domenii pentru consumatori și integrarea intereselor consumatorilor în celelalte politici ale Uniunii;
                        
                     
                           5.
                        
                        
                           sprijin prin finanțarea organizațiilor de consumatori de la nivelul Uniunii și prin consolidarea capacităților pentru organizațiile de consumatori la nivelul Uniunii, la nivel național și la nivel regional, mărirea transparenței și intensificarea schimburilor de cele mai bune practici și de experiență;
                        
                     
                           6.
                        
                        
                           creșterea gradului de transparență a piețelor de consum și a informațiilor destinate consumatorilor, asigurând faptul că se pun la dispoziția consumatorilor date comparabile, fiabile și ușor accesibile, inclusiv pentru cazurile transfrontaliere, pentru a-i ajuta să compare nu numai prețurile, ci și calitatea și sustenabilitatea bunurilor și serviciilor;
                        
                     
                           7.
                        
                        
                           consolidarea educației consumatorilor ca proces pe toată durata vieții, acordându-se o atenție specială consumatorilor vulnerabili;
                        
                     
         
               (c)
            
            
               care intră sub incidența obiectivului III – Drepturi și măsuri reparatorii:
               
                           8.
                        
                        
                           elaborarea de către Comisie a legislației în materie de protecție a consumatorilor și a altor inițiative de reglementare, monitorizarea transpunerii efectuate de către statele membre și evaluarea ulterioară a impactului acesteia, promovarea inițiativelor de coreglementare și de autoreglementare, precum și monitorizarea impactului efectiv al acestor inițiative pe piețele de consum;
                        
                     
                           9.
                        
                        
                           facilitarea accesului la mecanismele de soluționare a litigiilor pentru consumatori, în mod special la sistemele de soluționare alternativă a litigiilor, inclusiv printr-un sistem online la nivelul Uniunii și crearea unei rețele a entităților naționale de soluționare alternativă a litigiilor, acordând o atenție specială unor măsuri adecvate pentru nevoile și drepturile consumatorilor vulnerabili; monitorizarea funcționării și eficacității mecanismelor de soluționare a litigiilor destinate consumatorilor, și prin dezvoltarea și întreținerea instrumentelor informatice corespunzătoare și prin schimbul referitor la cele mai bune practici curente și de experiență la nivelul statelor membre;
                        
                     
         
               (d)
            
            
               care intră sub incidența obiectivului IV – Aplicarea legii:
               
                           10.
                        
                        
                           coordonarea acțiunilor de supraveghere și de asigurare a respectării legislației relevante în ceea ce privește Regulamentul (CE) nr. 2006/2004 al Parlamentului European și al Consiliului (13);
                        
                     
                           11.
                        
                        
                           participarea financiară la acțiunile organizate în comun cu organisme publice sau nonprofit care constituie rețele la nivel UE care oferă informații și asistență consumatorilor pentru a-i ajuta să își exercite drepturile și să obțină acces la servicii adecvate de soluționare a litigiilor, inclusiv sisteme de soluționare extrajudiciară online (Rețeaua Centrelor Europene ale Consumatorilor).
                        
                     
         Acolo unde este cazul, acțiunile eligibile menționate la primul paragraf de la prezentul articol sunt prezentate în anexa I într-un mod mai detaliat, fiecare dintre ele incluzând o listă a acțiunilor specifice.
   Articolul 5
   Beneficiarii eligibili pentru granturi
   (1)   Granturile pentru funcționarea organizațiilor consumatorilor la nivelul Uniunii pot fi acordate organizațiilor europene ale consumatorilor care îndeplinesc toate condițiile următoare:
   
               (a)
            
            
               sunt neguvernamentale, fără scop lucrativ, independente de conflicte de interese de ordin industrial, comercial, de afaceri sau de altă natură și au ca obiective și activități principale promovarea și protecția sănătății, siguranței și intereselor economice și juridice ale consumatorilor din Uniune;
            
         
               (b)
            
            
               sunt mandatate să reprezinte interesele consumatorilor la nivelul Uniunii de către organizații ale consumatorilor din cel puțin jumătate din statele membre care sunt reprezentative, în conformitate cu normele sau practicile naționale, și sunt active la nivel național sau regional.
            
         (2)   Granturile pentru funcționarea organismelor internaționale care promovează principii și politici care contribuie la obiectivele programului pot fi acordate organizațiilor care îndeplinesc toate condițiile următoare:
   
               (a)
            
            
               sunt neguvernamentale, fără scop lucrativ, independente de conflicte de interese de ordin industrial, comercial, de afaceri sau de altă natură și au ca obiective și activități principale promovarea și protecția sănătății, siguranței și intereselor economice ale consumatorilor;
            
         
               (b)
            
            
               desfășoară următoarele activități: pun la dispoziția reprezentanților consumatorilor din Uniune și din țările terțe un mecanism formal prin care aceștia pot contribui la discuțiile politice și la elaborarea politicilor, organizează reuniuni cu funcționari responsabili pentru politici și cu organisme de reglementare a acestora în vederea promovării și susținerii intereselor consumatorilor față de autoritățile publice, identifică probleme și provocări comune în domeniul protecției consumatorilor, promovează punctul de vedere al consumatorilor în contextul relațiilor bilaterale dintre Uniune și țările terțe, contribuie la împărtășirea și difuzarea experienței și cunoștințelor despre aspecte legate de protecția consumatorilor în Uniune și în țările terțe și formulează recomandări în vederea elaborării politicilor în acest domeniu.
            
         (3)   Granturile pentru funcționarea organismelor de la nivelul Uniunii, înființate în vederea coordonării acțiunilor de aplicare a legislației în materie de siguranță a produselor, pot fi acordate organismelor recunoscute în acest sens de legislația Uniunii.
   (4)   Granturile pentru acțiuni destinate organismelor de la nivelul Uniunii în vederea elaborării de coduri de conduită, de bune practici și de orientări privind compararea prețurilor, calității și sustenabilității pot fi acordate unor organisme care respectă toate condițiile următoare:
   
               (a)
            
            
               sunt neguvernamentale, fără scop lucrativ, independente de conflicte de interese de ordin industrial, comercial, de afaceri sau de altă natură și au printre obiectivele și activitățile lor principale promovarea și protecția intereselor consumatorilor;
            
         
               (b)
            
            
               sunt active în cel puțin jumătate din statele membre.
            
         (5)   Granturile pentru organizarea unor evenimente ale Președinției dedicate politicii Uniunii privind protecția consumatorilor pot fi acordate autorităților naționale din statul membru care deține președinția formațiunilor Consiliului, cu excepția celei de Afaceri Externe, sau unor organisme desemnate de statul membru respectiv.
   (6)   Granturile pentru acțiuni destinate autorităților din statele membre responsabile de aspectele privind consumatorii și autorităților corespunzătoare din țările terțe pot fi acordate autorităților notificate Comisiei în conformitate cu Regulamentul (CE) nr. 2006/2004 sau cu Directiva 2001/95/CE de un stat membru sau de o țară terță prevăzută la articolul 7 din prezentul regulament sau unor organisme fără scop lucrativ desemnate în mod special de către autoritățile respective în acest scop.
   (7)   Granturile pentru funcționarii însărcinați cu aplicarea legii din statele membre și țări terțe pot fi acordate funcționarilor din cadrul autorităților notificate Comisiei în sensul Regulamentului (CE) nr. 2006/2004 și al Directivei 2001/95/CE de un stat membru sau de o țară terță prevăzută la articolul 7 din prezentul regulament.
   (8)   Granturile pentru acțiuni pot fi acordate unui organism desemnat de un stat membru sau de o țară terță prevăzută la articolul 7, care este un organism fără scop lucrativ selectat printr-o procedură transparentă sau un organism public. Organismul desemnat trebuie să facă parte dintr-o rețea a Uniunii care furnizează informații și asistență consumatorilor pentru a-i ajuta să își exercite drepturile și să obțină un acces adecvat la serviciile de soluționare a litigiilor (Rețeaua Centrelor Europene ale Consumatorilor). Se poate institui un parteneriat-cadru, ca un mecanism de cooperare pe termen lung, între Comisie și Rețeaua Centrelor Europene ale Consumatorilor și/sau organismele constitutive ale acesteia.
   (9)   Granturile pentru acțiuni pot fi acordate organismelor de tratare a reclamațiilor care sunt înființate și își desfășoară activitatea în statele membre ale Uniunii și în țări din cadrul Asociației Europene a Liberului Schimb care participă la Spațiul Economic European, care sunt responsabile pentru colectarea reclamațiilor consumatorilor sau care încearcă să soluționeze reclamații sau acordă consultanță sau furnizează informații consumatorilor cu privire la reclamații sau anchete și care sunt părți terțe față de o reclamație sau cerere de anchetă formulată de către un consumator cu privire la un comerciant. Acestea nu includ mecanisme de tratare a reclamațiilor consumatorilor operate de comercianți și care se ocupă de anchete și reclamații în relație directă cu consumatorul sau mecanisme care asigură servicii de tratare a reclamațiilor operate de către sau în numele unui comerciant.
   Articolul 6
   Cadrul financiar
   (1)   Pachetul financiar pentru punerea în aplicare a programului pentru perioada 1 ianuarie 2014-31 decembrie 2020 este de 188 829 000 EUR, la prețurile actuale.
   (2)   Creditele alocate anual sunt autorizate de Parlamentul European și de Consiliu în limitele cadrului financiar multianual.
   Articolul 7
   Participarea țărilor terțe la program
   Participarea la program este deschisă:
   
               (a)
            
            
               țărilor din cadrul Asociației Europene a Liberului Schimb care participă la Spațiul Economic European, în conformitate cu condițiile stabilite în Acordul privind Spațiul Economic European;
            
         
               (b)
            
            
               țărilor terțe, în special țărilor în curs de aderare și țărilor candidate, precum și țărilor potențial candidate, țărilor în care se aplică politica europeană de vecinătate (PEV), în conformitate cu principiile generale și cu termenii și condițiile generale de participare a acestora la programele Uniunii stabilite în acordurile-cadru, deciziile Consiliului de asociere sau acordurile similare respective.
            
         Articolul 8
   Tipuri de intervenție și nivelul maxim de cofinanțare
   (1)   În conformitate cu Regulamentul (UE, Euratom) nr. 966/2012, contribuția financiară a Uniunii poate lua fie forma granturilor, fie a achizițiilor publice, fie a oricărei alte intervenții necesare pentru îndeplinirea obiectivelor la care se referă articolele 2 și 3 din prezentul regulament.
   (2)   Granturile acordate de Uniune și nivelurile maxime corespunzătoare acestora sunt după cum urmează:
   
               (a)
            
            
               granturile pentru funcționarea organizațiilor consumatorilor la nivelul Uniunii, astfel cum sunt definite la articolul 5 alineatul (1), care nu depășesc 50 % din costurile eligibile;
            
         
               (b)
            
            
               granturile pentru funcționarea organismelor internaționale care promovează principii și politici care contribuie la obiectivele programului, astfel cum sunt definite la articolul 5 alineatul (2), care nu depășesc 50 % din costurile eligibile;
            
         
               (c)
            
            
               granturile pentru funcționarea organismelor de la nivelul Uniunii înființate în vederea coordonării acțiunilor de aplicare a legislației în materie de siguranță a produselor și recunoscute în acest sens de legislația Uniunii, astfel cum sunt definite la articolul 5 alineatul (3), care nu depășesc 95 % din costurile eligibile;
            
         
               (d)
            
            
               granturile pentru acțiuni destinate organismelor de la nivelul Uniunii pentru elaborarea de coduri de conduită, cele mai bune practici și orientări privind compararea prețurilor, a calității produselor și a sustenabilității, astfel cum sunt definite la articolul 5 alineatul (4), care nu depășesc 50 % din costurile eligibile;
            
         
               (e)
            
            
               granturile pentru organizarea de evenimente ale Președinției dedicate politicii Uniunii privind protecția consumatorilor care sunt acordate autorităților naționale din statul membru care deține președinția formațiunilor Consiliului, cu excepția celei de Afaceri Externe, sau unor organisme desemnate de statul membru respectiv, care nu depășesc 50 % din costurile eligibile;
            
         
               (f)
            
            
               granturile pentru acțiuni destinate autorităților din statele membre responsabile pentru aspectele privind consumatorii și autorităților corespunzătoare din țările terțe participante în conformitate cu articolul 7, astfel cum sunt definite la articolul 5 alineatul (6), care nu depășesc 50 % din costurile eligibile, cu excepția cazului în care este vorba de acțiuni de utilitate excepțională și în care contribuția din partea Uniunii la costurile eligibile nu depășește 70 %;
            
         
               (g)
            
            
               granturile pentru schimbul de funcționari însărcinați cu aplicarea legislației din statele membre și din țările terțe participante în temeiul articolului 7, astfel cum sunt definite la articolul 5 alineatul (7), care acoperă costurile de călătorie și subzistență;
            
         
               (h)
            
            
               granturile pentru acțiuni destinate organismelor desemnate de un stat membru sau de o țară terță menționată la articolul 7, astfel cum sunt definite la articolul 5 alineatul (8), care nu depășesc 70 % din costurile eligibile;
            
         
               (i)
            
            
               granturile pentru acțiuni destinate organismelor naționale de tratare a reclamațiilor consumatorilor, astfel cum sunt definite la articolul 5 alineatul (9), care nu depășesc 50 % din costurile eligibile.
            
         (3)   Acțiunile sunt considerate de utilitate excepțională în sensul alineatului (2) litera (f) în cazul în care:
   
               (a)
            
            
               în ceea ce privește granturile acordate autorităților și notificate Comisiei în sensul Regulamentului (CE) nr. 2006/2004, implică cel puțin șase state membre sau vizează cazuri de încălcare a legislației care provoacă sau pot provoca daune în două sau mai multe state membre;
            
         
               (b)
            
            
               în ceea ce privește granturile acordate autorităților responsabile de siguranța produselor de consum, acestea implică cel puțin zece state membre care fac parte din rețeaua europeană a autorităților competente pentru siguranța produselor din statele membre, menționată la articolul 10 din Directiva 2001/95/CE, sau contribuie la punerea în aplicare a unor activități de supraveghere a pieței în domeniul siguranței produselor de consum, activități care au fost prevăzute într-un act juridic al Uniunii.
            
         Articolul 9
   Asistența administrativă și tehnică
   (1)   Resursele financiare alocate programului pot acoperi, de asemenea, cheltuielile legate de activitățile de pregătire, monitorizare, control, audit și evaluare care sunt necesare în vederea gestionării programului și îndeplinirii obiectivelor acestuia, printre altele comunicarea instituțională a priorităților politice ale Uniunii Europene în măsura în care acestea sunt legate de obiectivul general al prezentului regulament, împreună cu toate celelalte cheltuieli privind asistența tehnică și administrativă suportate de Comisie pentru gestionarea programului.
   (2)   Suma totală alocată pentru acoperirea cheltuielilor aferente activităților de pregătire, monitorizare, control, audit și evaluare, precum și pentru asistența tehnică și administrativă avută în vedere la alineatul (1) nu depășește 12 % din pachetul financiar alocat programului.
   Articolul 10
   Metode de punere în aplicare
   Comisia pune în aplicare programul prin intermediul metodelor de execuție bugetară prevăzute la articolul 58 din Regulamentul (UE, Euratom) nr. 966/2012.
   Articolul 11
   Coerența și complementaritatea cu alte politici
   Comisia, în cooperare cu statele membre, asigură coerența globală și complementaritatea între program și alte politici, instrumente și acțiuni relevante ale Uniunii, în special în cadrul programului multianual „Drepturi, egalitate și cetățenie” pentru perioada 2014-2020 (14).
   Articolul 12
   Programe de activitate anuale
   Comisia pune în aplicare programul prin intermediul unor programe de activitate anuale. Programele de activitate anuale pun în aplicare, în mod uniform, obiectivele stabilite la articolele 2 și 3 și acțiunile stabilite la articolul 4 și prezentate în anexa I într-un mod mai detaliat.
   Comisia adoptă programele de activitate anuale sub forma unor acte de punere în aplicare, în conformitate cu procedura de consultare menționată la articolul 16 alineatul (2) din prezentul regulament. Actele de punere în aplicare respective stabilesc elementele prevăzute în Regulamentul (UE, Euratom) nr. 966/2012, în special:
   
               (a)
            
            
               punerea în aplicare a acțiunilor, în conformitate cu articolul 4 și anexa I din prezentul regulament, și alocarea orientativă a resurselor financiare;
            
         
               (b)
            
            
               calendarul cererilor de oferte și al cererilor de propuneri planificate.
            
         Articolul 13
   Evaluare și difuzare
   (1)   La cererea Comisiei, statele membre îi prezintă acesteia informații privind punerea în aplicare și impactul programului.
   (2)   Comisia:
   
               (a)
            
            
               până la 30 septembrie 2017:
               
                           (i)
                        
                        
                           revizuiește îndeplinirea obiectivelor tuturor măsurilor (la nivelul rezultatelor și al impactului), stadiul punerii în aplicare a acțiunilor eligibile stabilite la articolul 4 și a acțiunilor specifice menționate la anexa I, alocarea fondurilor către beneficiari în conformitate cu condițiile stabilite la articolul 5, eficiența utilizării resurselor și valoarea adăugată la nivel european a acestora, având în vedere evoluțiile în domeniul protecției consumatorilor, în vederea unei decizii de reînnoire, modificare sau suspendare a măsurilor;
                        
                     
                           (ii)
                        
                        
                           prezintă Parlamentului European și Consiliului raportul de evaluare privind revizuirea întreprinsă;
                        
                     
         
               (b)
            
            
               până la 31 decembrie 2017, după caz, prezintă o propunere legislativă sau, sub rezerva alineatului (3), adoptă un act delegat.
            
         Raportul de evaluare abordează, în plus, măsura simplificării programului, coerența sa internă și externă, menținerea relevanței tuturor obiectivelor, precum și contribuția măsurilor la prioritățile Uniunii de creștere inteligentă, durabilă și favorabilă incluziunii. Aceasta ia în considerare rezultatele evaluărilor privind impactul pe termen lung al programului precedent.
   Efectele pe termen lung și sustenabilitatea efectelor programului trebuie să fie evaluate în vederea contribuției acestora la o posibilă decizie de reînnoire, modificare sau suspendare a unui program ulterior.
   (3)   Pentru a ține seama de situația în care raportul de evaluare menționat la alineatul (2) concluzionează că acțiunile specifice stabilite la anexa I nu au fost puse în aplicare până la 31 decembrie 2016 și nu pot fi puse în aplicare până la sfârșitul programului, inclusiv atunci când acțiunile specifice respective nu mai sunt relevante pentru îndeplinirea obiectivelor stabilite la articolele 2 și 3, Comisia este împuternicită să adopte acte delegate în conformitate cu articolul 15 pentru a modifica anexa I prin eliminarea acțiunilor specifice în cauză.
   (4)   Comisia face publice rezultatele acțiunilor întreprinse în temeiul prezentului regulament.
   Articolul 14
   Protejarea intereselor financiare ale Uniunii
   (1)   Comisia ia măsuri adecvate în vederea garantării faptului că, atunci când acțiunile finanțate în temeiul prezentului regulament sunt puse în aplicare, interesele financiare ale Uniunii sunt protejate prin aplicarea de măsuri preventive împotriva fraudei, corupției și oricăror altor activități ilegale, prin verificări efective, iar în cazul în care se constată nereguli, prin recuperarea sumelor plătite în mod necuvenit și, dacă este cazul, prin sancțiuni administrative și financiare eficiente, proporționale și disuasive.
   (2)   Comisia sau reprezentanții săi și Curtea Europeană de Conturi au competența de a audita, pe baza documentelor și a controalelor la fața locului, toți beneficiarii de granturi, contractanții și subcontractanții care au beneficiat de fonduri ale Uniunii în temeiul prezentului regulament.
   (3)   Oficiul European de Luptă Antifraudă (OLAF) poate efectua investigații, inclusiv controale și inspecții la fața locului, în conformitate cu procedurile prevăzute în Regulamentul (UE, Euratom) nr. 883/2013 al Parlamentului European și al Consiliului (15) și în Regulamentul (Euratom, CE) nr. 2185/96 al Consiliului (16), pentru a stabili dacă au avut loc fraude, acte de corupție sau alte activități ilegale care afectează interesele financiare ale Uniunii cu privire la un acord de grant sau la o decizie de grant sau un contract finanțat în temeiul prezentului regulament.
   (4)   Fără a aduce atingere alineatelor (1), (2) și (3), acordurile de cooperare cu țările terțe și cu organizațiile internaționale, contractele, acordurile de grant și deciziile de acordare a unui grant, rezultate din punerea în aplicare a prezentului regulament, conțin dispoziții care autorizează în mod expres Comisia, Curtea Europeană de Conturi și OLAF să efectueze astfel de audituri și investigații, în limitele competențelor care le revin.
   Articolul 15
   Exercitarea delegării de competențe
   (1)   Competența de a adopta acte delegate este conferită Comisiei în condițiile prevăzute la prezentul articol.
   (2)   Competența de a adopta acte delegate menționată la articolul 3 alineatul (3) și la articolul 13 alineatul (3) se conferă Comisiei pentru durata programului.
   (3)   Delegarea de competențe menționată la articolul 3 alineatul (3) și la articolul 13 alineatul (3) poate fi revocată oricând de Parlamentul European sau de Consiliu. O decizie de revocare pune capăt delegării de competențe specificată în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau la o dată ulterioară menționată în decizie. Decizia nu aduce atingere valabilității actelor delegate care sunt deja în vigoare.
   (4)   De îndată ce adoptă un act delegat, Comisia îl notifică simultan Parlamentului European și Consiliului.
   (5)   Un act delegat adoptat în temeiul articolului 3 alineatul (3) și al articolului 13 alineatul (3) intră în vigoare numai în cazul în care nici Parlamentul European și nici Consiliul nu au formulat obiecțiuni în termen de două luni de la notificarea actului respectiv către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecțiuni. Respectivul termen se prelungește cu două luni, la inițiativa Parlamentului European sau a Consiliului.
   Articolul 16
   Procedura comitetelor
   (1)   Comisia este asistată de un comitet. Respectivul comitet reprezintă un comitet în sensul Regulamentului (UE) nr. 182/2011.
   (2)   În cazul în care se face trimitere la prezentul alineat, se aplică articolul 4 din Regulamentul (UE) nr. 182/2011.
   Articolul 17
   Măsuri tranzitorii
   (1)   Articolul 6 din Decizia nr. 1926/2006/CE se aplică în continuare pentru acțiunile care fac obiectul deciziei menționate, care nu au fost finalizate până la data de 31 decembrie 2013. Prin urmare, cota financiară alocată programului poate acoperi, de asemenea, cheltuielile privind asistența tehnică și administrativă necesare pentru asigurarea tranziției între măsurile adoptate în temeiul Deciziei nr. 1926/2006/CE și program.
   (2)   În cazul în care este necesar, creditele pot fi incluse în bugetul aferent ulterior datei de 31 decembrie 2020 pentru a acoperi cheltuielile prevăzute la articolul 9, pentru a permite gestionarea acțiunilor nefinalizate până la 31 decembrie 2020.
   Articolul 18
   Abrogare
   Decizia nr. 1926/2006/CE se abrogă cu începere de la 1 ianuarie 2014.
   Articolul 19
   Intrarea în vigoare și data aplicării
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 ianuarie 2014.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Strasbourg, 26 februarie 2014.
      
         
            Pentru Parlamentul European
         
         
            Președintele
         
         M. SCHULZ
         
      
      
         
            Pentru Consiliu
         
         
            Președintele
         
         D. KOURKOULAS
         
      
   
   
      (1)  JO C 181, 21.6.2012, p. 89.
   
      (2)  JO C 225, 27.7.2012, p. 217.
   
      (3)  Poziția Parlamentului European din 14 ianuarie 2014 (nepublicată încă în Jurnalul Oficial) și Decizia Consiliului din 11 februarie 2014.
   
      (4)  JO C 264 E, 13.9.2013, p. 11.
   
      (5)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 (JO L 298, 26.10.2012, p. 1).
   
      (6)  Decizia nr. 1926/2006/CE a Parlamentului European și a Consiliului din 18 decembrie 2006 de stabilire a unui program de acțiune comunitară în domeniul politicii de protecție a consumatorilor (2007-2013) (JO L 404, 30.12.2006, p. 39).
   
      (7)  JO C 373, 20.12.2013, p. 1.
   
      (8)  Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (JO L 11, 16.1.2003, p. 1).
   
      (9)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).
   
      (10)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).
   
      (11)  Decizia nr. 2008/721/CE a Comisiei din 5 august 2008 de instituire a unei structuri consultative compuse din comitete științifice și experți în domeniul siguranței consumatorilor, sănătății publice și mediului și de abrogare a Deciziei 2004/210/CE (JO L 241, 10.9.2008, p. 21).
   
      (12)  Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (JO L 11, 15.1.2002, p. 4).
   
      (13)  Regulamentul (CE) nr. 2006/2004 al Parlamentului European și al Consiliului din 27 octombrie 2004 privind cooperarea dintre autoritățile naționale însărcinate să asigure aplicarea legislației în materie de protecție a consumatorilor (JO L 364, 9.12.2004, p. 1).
   
      (14)  Regulamentul (UE) nr. 1381/2013 al Parlamentului European și al Consiliului din 17 decembrie 2013 privind instituirea programului „Drepturi, egalitate și cetățenie” pentru perioada 2014-2020 (JO L 354, 28.12.2013, p. 62).
   
      (15)  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).
   
      (16)  Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).
   
      ANEXA I
      
         TIPURI DE ACȚIUNI
      
      
         Obiectivul I
      
      
         Siguranța: consolidarea și îmbunătățirea siguranței produselor prin supravegherea eficace a pieței în întreaga Uniune
      
      
                  1.
               
               
                  Recomandări științifice și analiză de risc relevante pentru sănătatea și siguranța consumatorilor în ceea ce privește produsele nealimentare și serviciile, inclusiv sprijin pentru sarcinile comitetelor științifice independente instituite prin Decizia 2008/721/CE.
               
            
                  2.
               
               
                  Coordonarea supravegherii pieței și acțiunile de asigurare a respectării legislației aplicabile în materie de siguranță a produselor în ceea ce privește Directiva nr. 2001/95/CE, precum și acțiuni vizând îmbunătățirea siguranței serviciilor pentru consumatori:
                  
                              (a)
                           
                           
                              dezvoltarea, modernizarea și întreținerea instrumentelor informatice (ca de exemplu bazele de date, sistemele informatice și de comunicații), în special pentru a permite îmbunătățirea eficacității sistemelor existente prin extinderea posibilităților de export de date, de triere și extragere statistică, precum și prin facilitarea schimbului și utilizării electronice a datelor între statele membre;
                           
                        
                              (b)
                           
                           
                              organizarea de seminare, conferințe, ateliere de lucru și întâlniri cu părțile interesate și experți cu privire la riscuri și aplicarea legii în domeniul siguranței produselor;
                           
                        
                              (c)
                           
                           
                              schimburi de funcționari însărcinați cu aplicarea legii și formare care vizează integrarea unei abordări bazate pe riscuri;
                           
                        
                              (d)
                           
                           
                              acțiuni comune specifice de cooperare în domeniul siguranței produselor de consum nealimentare și al serviciilor, în temeiul Directivei 2001/95/CE;
                           
                        
                              (e)
                           
                           
                              monitorizarea și evaluarea siguranței produselor nealimentare și a serviciilor, inclusiv a bazei de cunoștințe pentru elaborarea de standarde suplimentare sau stabilirea altor criterii de siguranță, și clarificarea cerințelor în materie de trasabilitate;
                           
                        
                              (f)
                           
                           
                              cooperare administrativă, în materie de executare și de trasabilitate a produselor, și dezvoltarea unor acțiuni preventive cu țări terțe, altele decât cele prevăzute la articolul 7 din prezentul regulament, inclusiv cu țările terțe din care provin majoritatea produselor notificate în Uniune din cauza neconformității cu legislația acesteia;
                           
                        
                              (g)
                           
                           
                              sprijin acordat organismelor recunoscute de legislația Uniunii în vederea coordonării acțiunilor vizând aplicarea legii între statele membre.
                           
                        
            
                  3.
               
               
                  Întreținerea și dezvoltarea suplimentară a bazelor de date privind produsele cosmetice:
                  
                              (a)
                           
                           
                              întreținerea portalului de notificare privind produsele cosmetice instituit în temeiul Regulamentului (CE) nr. 1223/2009 al Parlamentului European și al Consiliului (1);
                           
                        
                              (b)
                           
                           
                              întreținerea bazei de date privind ingredientele produselor cosmetice pentru a sprijini punerea în aplicare a Regulamentului (CE) nr. 1223/2009.
                           
                        
            
         Obiectivul II
      
      
         Informarea și educarea consumatorilor și sprijinirea organizațiilor consumatorilor: îmbunătățirea educării și informării consumatorilor și sensibilizarea acestora cu privire la drepturile care le revin, dezvoltarea bazei de informații privind politica privind protecția consumatorilor și sprijinirea organizațiilor de consumatori, ținând seama de asemenea de nevoile specifice ale consumatorilor vulnerabili
      
      
                  4.
               
               
                  Crearea și îmbunătățirea accesibilității bazei de informații pentru elaborarea politicilor în domenii care afectează consumatorii, pentru elaborarea unor reglementări inteligente și bine orientate și pentru identificarea eventualelor disfuncționalități ale pieței sau a modificărilor survenite în ceea ce privește nevoile consumatorilor, care oferă o bază pentru elaborarea politicii privind protecția consumatorilor, identificarea celor mai problematice domenii pentru consumatori și integrarea intereselor consumatorilor în celelalte politici ale Uniunii, inclusiv:
                  
                              (a)
                           
                           
                              analiză și studii la nivelul Uniunii cu privire la consumatori și la piețele de consum, pentru elaborarea unor reglementări inteligente și bine orientate și pentru identificarea oricăror disfuncționalități ale pieței sau a modificărilor survenite în ceea ce privește nevoile consumatorilor;
                           
                        
                              (b)
                           
                           
                              dezvoltarea și întreținerea bazelor de date, în special pentru a pune datele colectate la dispoziția părților interesate, ca de exemplu, organizații ale consumatorilor, autorități naționale și cercetători;
                           
                        
                              (c)
                           
                           
                              dezvoltarea și analiza statisticilor naționale și ale altor informații relevante. Activitatea de colectare, în special, de date și de indicatori la nivel național cu privire la prețuri, reclamații, aplicarea legislației, măsurile reparatorii, etc. va fi dezvoltată în cooperare cu părțile interesate la nivel național.
                           
                        
            
                  5.
               
               
                  Sprijin prin finanțarea organizațiilor de consumatori de la nivelul Uniunii și prin consolidarea capacităților pentru organizațiile de consumatori la nivelul Uniunii, la nivel național și la nivel regional, mărirea transparenței și intensificarea schimburilor de bune practici și de experiență:
                  
                              (a)
                           
                           
                              contribuții financiare la funcționarea organizațiilor consumatorilor de la nivelul Uniunii, care reprezintă interesele consumatorilor în conformitate cu articolul 5 alineatul (1) din prezentul regulament;
                           
                        
                              (b)
                           
                           
                              dezvoltarea capacității organizațiilor regionale, naționale și europene ale consumatorilor, în special prin formare disponibilă în diverse limbi și pe tot cuprinsul Uniunii și schimb de bune practici și cunoștințe de specialitate pentru membrii personalului, în special pentru organizațiile de consumatori din statele membre în care acestea nu sunt suficient dezvoltate sau în care există un nivel relativ scăzut de încredere a consumatorilor și de sensibilizare, astfel cum este dovedit de monitorizarea piețelor de consum și a mediului de consum în statele membre;
                           
                        
                              (c)
                           
                           
                              sporirea transparenței și intensificarea schimburilor de bune practici și de cunoștințe de specialitate, în special prin consolidarea colaborării în rețea, asistate de crearea unui portal online destinat organizațiilor de consumatori, oferind un spațiu interactiv de schimburi și de colaborare în rețea și punând gratuit la dispoziție materialul rezultat în cursul formărilor;
                           
                        
                              (d)
                           
                           
                              sprijin acordat organismelor internaționale care promovează principii și politici conforme cu obiectivele programului.
                           
                        
            
                  6.
               
               
                  Creșterea gradului de transparență a piețelor de consum și a informațiilor destinate consumatorilor, asigurând faptul că se pun la dispoziția consumatorilor date comparabile, fiabile și ușor accesibile, inclusiv pentru cazurile transfrontaliere, pentru a-i ajuta să compare nu numai prețurile, ci și calitatea și sustenabilitatea bunurilor și serviciilor:
                  
                              (a)
                           
                           
                              campanii de sensibilizare privind problemele care afectează consumatorii, inclusiv prin acțiuni comune cu statele membre;
                           
                        
                              (b)
                           
                           
                              acțiuni care să crească transparența piețelor de consum cu privire la, de exemplu, produse financiare cu amănuntul, energie, sectorul digital și de telecomunicații, transport;
                           
                        
                              (c)
                           
                           
                              acțiuni vizând facilitarea accesului consumatorilor la informații relevante, comparabile, fiabile și ușor accesibile cu privire la bunuri, servicii și piețe, în special cu privire la prețurile, calitatea și sustenabilitatea bunurilor și serviciilor, indiferent dacă sunt offline sau online, de exemplu prin site-uri de comparare și acțiuni care asigură calitatea înaltă și fiabilitatea acestor site-uri, inclusiv pentru achiziții transfrontaliere;
                           
                        
                              (d)
                           
                           
                              acțiuni care să crească accesul consumatorilor la informații privind consumul durabil de bunuri și servicii;
                           
                        
                              (e)
                           
                           
                              sprijin pentru evenimente dedicate politicii privind protecția consumatorilor din Uniune, organizate de statul membru care deține președinția formațiunilor Consiliului, cu excepția celei de Afaceri Externe, cu privire la aspectele stabilite în conformitate cu prioritățile strategice ale Uniunii;
                           
                        
                              (f)
                           
                           
                              contribuții financiare la activitatea organismelor naționale de tratare a reclamațiilor pentru a le asista în utilizarea unei metodologii armonizate de clasificare și raportare a reclamațiilor și cererilor de informații ale consumatorilor;
                           
                        
                              (g)
                           
                           
                              sprijinirea organismelor de la nivelul Uniunii pentru elaborarea de coduri de conduită, de bune practici și de orientări privind compararea prețurilor, a calității și a sustenabilității, inclusiv prin intermediul unor site-uri de comparare;
                           
                        
                              (h)
                           
                           
                              sprijinirea comunicării pe teme de interes pentru consumatori, inclusiv prin încurajarea difuzării de către mass-media a unor informații corecte și pertinente privind aspecte legate de protecția consumatorilor.
                           
                        
            
                  7.
               
               
                  Consolidarea educației consumatorilor ca proces pe toată durata vieții, acordându-se o atenție specială consumatorilor vulnerabili:
                  
                              (a)
                           
                           
                              dezvoltarea unei platforme interactive pentru schimbul de bune practici și de materiale pentru educarea pe tot parcursul vieții a consumatorilor, concentrată în primul rând asupra consumatorilor vulnerabili care întâmpină dificultăți în ceea ce privește accesarea și înțelegerea informațiilor ce le sunt destinate, pentru a asigura faptul că aceștia nu sunt induși în eroare;
                           
                        
                              (b)
                           
                           
                              dezvoltarea de măsuri și materiale educative în colaborare cu părțile interesate, ca de exemplu autorități naționale, profesori, organizații de consumatori și părți interesate active la nivel local, în special prin utilizarea (de exemplu colectarea, compilarea, traducerea și difuzarea) unor materiale produse la nivel național sau în cadrul unor inițiative anterioare, pe diferite suporturi, inclusiv digitale, privind, de exemplu, drepturile consumatorilor, inclusiv aspectele transfrontaliere, sănătatea și siguranța, legislația Uniunii în domeniul protecției consumatorilor, consumul durabil și etic, inclusiv sisteme de certificare ale Uniunii și educația în domeniul financiar și al mass-mediei.
                           
                        
            
         Obiectivul III
      
      
         Drepturi și măsuri reparatorii: dezvoltarea și consolidarea drepturilor consumatorilor în special prin măsuri de reglementare inteligente și îmbunătățirea accesului la măsuri reparatorii simple, eficiente, rapide și necostisitoare, inclusiv căi alternative de soluționare a litigiilor
      
      
                  8.
               
               
                  Elaborarea de către Comisie a legislației în materie de protecție a consumatorilor și a altor inițiative de reglementare, monitorizarea transpunerii efectuate de către statele membre și evaluarea ulterioară a impactului acesteia, promovarea inițiativelor de coreglementare și de autoreglementare, precum și monitorizarea impactului efectiv al acestor inițiative pe piețele de consum, inclusiv:
                  
                              (a)
                           
                           
                              studii și activități de reglementare inteligentă, precum evaluări ex ante și ex post, evaluări ale impactului, consultări publice, evaluarea și simplificarea legislației existente;
                           
                        
                              (b)
                           
                           
                              seminare, conferințe, ateliere de lucru și întâlniri cu părțile interesate și experții;
                           
                        
                              (c)
                           
                           
                              dezvoltarea și întreținerea bazelor de date accesibile cu ușurință publicului, cu privire la punerea în aplicare a legislației Uniunii privind protecția consumatorilor;
                           
                        
                              (d)
                           
                           
                              evaluarea acțiunilor întreprinse în cadrul programului.
                           
                        
            
                  9.
               
               
                  Facilitarea accesului la mecanismele de soluționare a litigiilor pentru consumatori, în mod special la sistemele de soluționare alternativă a litigiilor, inclusiv printr-un sistem online la nivelul Uniunii și crearea unei rețele a entităților naționale de soluționare alternativă a litigiilor, acordând o atenție specială unor măsuri adecvate pentru nevoile și drepturile consumatorilor vulnerabili; monitorizarea funcționării și a eficacității mecanismelor de soluționare a litigiilor destinate consumatorilor, și prin dezvoltarea și întreținerea instrumentelor informatice corespunzătoare, precum și prin schimbul de cele mai bune practici curente și de experiență la nivelul statelor membre:
                  
                              (a)
                           
                           
                              dezvoltarea și întreținerea instrumentelor informatice;
                           
                        
                              (b)
                           
                           
                              sprijin pentru dezvoltarea unui sistem online de soluționare a litigiilor la nivelul Uniunii și pentru întreținerea acestuia, inclusiv pentru serviciile conexe, cum ar fi traducerea;
                           
                        
                              (c)
                           
                           
                              sprijin pentru crearea unei rețele a entităților naționale de soluționare alternativă a litigiilor și pentru efectuarea schimburilor de bune practici și difuzarea experiențelor acestora;
                           
                        
                              (d)
                           
                           
                              dezvoltarea unor instrumente specifice pentru facilitarea accesului la măsuri reparatorii pentru persoanele vulnerabile, care sunt mai puțin înclinate să recurgă la astfel de măsuri.
                           
                        
            
         Obiectivul IV
      
      
         Aplicarea legii: sprijinirea asigurării respectării drepturilor consumatorilor prin consolidarea cooperării între organismele naționale de asigurare a respectării legislației și prin acordarea de consiliere consumatorilor
      
      
                  10.
               
               
                  Coordonarea supravegherii și a acțiunilor de punere în aplicare în ceea ce privește Regulamentul (CE) nr. 2006/2004, inclusiv:
                  
                              (a)
                           
                           
                              dezvoltarea și întreținerea instrumentelor informatice, ca de exemplu, bazele de date, sistemele informatice și de comunicații;
                           
                        
                              (b)
                           
                           
                              acțiuni pentru a îmbunătăți cooperarea între autorități, precum și coordonarea monitorizării și a măsurilor de asigurare a respectării legislației, cum ar fi schimburi de personal însărcinat cu asigurarea respectării legislației, activități comune, formare profesională pentru personalul însărcinat cu asigurarea respectării legislației și membrii sistemului judiciar;
                           
                        
                              (c)
                           
                           
                              organizarea de seminare, conferințe, ateliere de lucru și întâlniri cu părțile interesate și experți în materie de asigurare a respectării legislației;
                           
                        
                              (d)
                           
                           
                              cooperare administrativă și în materie de asigurare a respectării legislației cu țările terțe care nu participă la program și cu organizațiile internaționale.
                           
                        
            
                  11.
               
               
                  Participare financiară pentru acțiunile comune întreprinse împreună cu organisme publice sau nonprofit care constituie rețele ale Uniunii care oferă informații și asistență consumatorilor pentru a-i ajuta să își exercite drepturile și să obțină un acces adecvat la serviciile de soluționare a litigiilor, inclusiv la sisteme de soluționare extrajudiciară online (Rețeaua centrelor europene pentru consumatori), care acoperă de asemenea:
                  
                              (a)
                           
                           
                              dezvoltarea și întreținerea instrumentelor informatice (de exemplu, bazele de date, sistemele informaționale și de comunicații) necesare pentru buna funcționare a rețelei centrelor europene pentru consumatori;
                           
                        
                              (b)
                           
                           
                              acțiuni urmărind creșterea vizibilității și a notorietății centrelor europene ale consumatorilor.
                           
                        
            
         (1)  Regulamentul (CE) nr. 1223/2009 al Parlamentului European și al Consiliului din 30 noiembrie 2009 privind produsele cosmetice (JO L 342, 22.12.2009, p. 59).
   
   
      ANEXA II
      
         INDICATORI ÎN CONFORMITATE CU ARTICOLUL 3 DIN PREZENTUL REGULAMENT
      
      
         Obiectivul I
      
      
         Siguranță: consolidarea și îmbunătățirea siguranței produselor prin supravegherea eficace a pieței în întreaga Uniune
      
      
                  Indicator
               
               
                  Sursă
               
               
                  Situația actuală
               
               
                  Obiectiv
               
            
                  % de notificări RAPEX care determină cel puțin o reacție (din partea celorlalte state membre)
               
               
                  RAPEX
               
               
                  43 % (843 de notificări) în 2010
               
               
                  Creștere de 10 % până în 2020
               
            
                  Raportul număr de reacții/număr de notificări (riscuri grave) (1)
                  
               
               
                  RAPEX
               
               
                  1,07 în 2010
               
               
                  Creștere de 15 % până în 2020
               
            
         Obiectivul II
      
      
         Informarea și educarea consumatorilor și sprijinirea organizațiilor consumatorilor: îmbunătățirea educării și informării consumatorilor și sensibilizarea acestora cu privire la drepturile care le revin, dezvoltarea bazei de informații referitoare la politica privind protecția consumatorilor și sprijinirea organizațiilor de consumatori, ținând seama de asemenea de nevoile specifice ale consumatorilor vulnerabili
      
      
                  Indicator
               
               
                  Sursă
               
               
                  Situația actuală
               
               
                  Obiectiv
               
            
                  Număr de organisme de tratare a plângerilor și numărul țărilor care înaintează plângeri la ECCRS
               
               
                  ECCRS (Sistemul de înregistrare a plângerilor consumatorilor europeni)
               
               
                  33 de organisme de tratare a plângerilor din 7 țări în 2012
               
               
                  70 de organisme de tratare a plângerilor din 20 de țări până în 2020
               
            
         Obiectivul III
      
      
         Drepturi și măsuri reparatorii: dezvoltarea și consolidarea drepturilor consumatorilor în special prin măsuri de reglementare inteligentă și îmbunătățirea accesului la măsuri reparatorii simple, eficiente, rapide și necostisitoare, inclusiv soluționarea alternativă a litigiilor
      
      
                  Indicator
               
               
                  Sursă
               
               
                  Situația actuală
               
               
                  Obiectiv
               
            
                  % din cazurile tratate de ECC-uri și nesoluționate direct cu comercianții, care au fost înaintate ulterior în vederea soluționării alternative a litigiilor (SAL)
               
               
                  Raportul anual ECC
               
               
                  9 % în 2010
               
               
                  75 % până în 2020
               
            
                  Numărul de cazuri tratate de un sistem online de soluționare a litigiilor (SOL) la nivelul Uniunii
               
               
                  platforma SOL
               
               
                  17 500 (plângeri primite de ECC-uri referitoare la tranzacțiile electronice) în 2010
               
               
                  100 000 până în 2020
               
            
                  Procentul de consumatori care au inițiat o acțiune ca răspuns la o problemă cu care s-au confruntat în ultimele 12 luni:
               
               
                  Tabloul de bord al piețelor de consum
               
               
                  83 % în 2010
               
               
                  90 % până în 2020
               
            
         Obiectivul IV
      
      
         Aplicarea legii: sprijinirea asigurării respectării drepturilor consumatorilor prin consolidarea cooperării între organismele naționale de asigurare a respectării legislației și prin acordarea de consiliere consumatorilor
      
      
                  Indicator
               
               
                  Sursă
               
               
                  Situația actuală
               
               
                  Obiectiv
               
            
                  Nivel al fluxului informațional și cooperarea în cadrul rețelei CPC:
               
               
                  Baza de date a rețelei CPC (CPCS)
               
               
                  medii anualizate pentru perioada 2007-2010
               
               
                   
               
            
                  
                              —
                           
                           
                              numărul de cereri de schimb de informații între autoritățile CPC
                           
                        
               
                   
               
               
                  129
               
               
                  
                              —
                           
                           
                              creștere de 30 % până în 2020
                           
                        
            
                  
                              —
                           
                           
                              numărul de cereri de măsuri de asigurare a respectării legislației între autoritățile CPC
                           
                        
               
                   
               
               
                  142
               
               
                  
                              —
                           
                           
                              creștere de 30 % până în 2020
                           
                        
            
                  
                              —
                           
                           
                              numărul de alerte în cadrul rețelei CPC
                           
                        
               
                   
               
               
                  63
               
               
                  
                              —
                           
                           
                              creștere de 30 % până în 2020
                           
                        
            
                  % cereri de aplicare a legii tratate în decursul a 12 luni în cadrul rețelei CPC
               
               
                  Baza de date a rețelei CPC (CPCS)
               
               
                  50 % (perioada de referință 2007-2010)
               
               
                  60 % până în 2020
               
            
                  % cereri de informare tratate în decursul a 3 luni în cadrul rețelei CPC
               
               
                  Baza de date a rețelei CPC (CPCS)
               
               
                  33 % (perioada de referință 2007-2010)
               
               
                  50 % până în 2020
               
            
                  Număr de contacte cu consumatorii tratate de centrele europene ale consumatorilor (ECC)
               
               
                  Raportul ECC
               
               
                  71 000 în 2010
               
               
                  Creștere de 50 % până în 2020
               
            
                  Numărul vizitelor pe site-urile internet ale ECC-urilor
               
               
                  Raportul de evaluare al ECC-Net
               
               
                  1 670 000 în 2011
               
               
                  Creștere de 70 % până în 2020
               
            Acești indicatori ar putea fi coroborați cu contextul general și cu indicatori orizontali.
      
         (1)  O notificare poate determina mai multe reacții din partea autorităților din celoralte state membre